A Bizottság 96/5/EK irányelve
(1996. február 16.)
a csecsemők és a kisgyermekek számára készült feldolgozott gabonaalapú élelmiszerekről és bébiételekről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelvre [1] és különösen annak 4. cikkére,
mivel az ezen irányelvben előirányzott közösségi intézkedések nem haladják meg a 89/398/EGK irányelvben már megfogalmazott célkitűzések megvalósításához szükséges mértéket;
mivel a csecsemők és a kisgyermekek részére készített feldolgozott gabonaalapú élelmiszereket és bébiételeket a változatos étrend részeként használják fel, és azok nem képezik a csecsemők és kisgyermekek táplálkozásának egyedüli forrását;
mivel a kérdéses termékek gazdag választéka áll rendelkezésre, amely tükrözi az elválasztott csecsemők és a kisgyermekek rendkívül változatos étrendjét a Közösségen belüli jelenlegi társadalmi és kulturális körülményeknek megfelelően;
mivel a kérdéses termékek alapvető összetételének figyelemmel kell lennie az egészséges csecsemők és kisgyermekek élelmezésével kapcsolatos követelményekre, amely követelmények megfelelnek az általánosan elfogadott tudományos adatokon alapuló követelményeknek és figyelembe veszik a fent említett tényezőket;
mivel meg kell állapítani az ilyen termékek két nagy kategóriájának, nevezetesen a feldolgozott gabonaalapú élelmiszereknek és a bébiételeknek az összetételével kapcsolatos lényeges táplálkozási követelményeket;
mivel, bár az ilyen termékek jellegénél fogva számos kötelező követelményt és egyéb korlátozást kell támasztani a vitamin-, az ásványianyag- és az egyéb tápanyagtartalom vonatkozásában, ezen anyagokat a gyártók önként is hozzáadhatják termékeikhez feltéve, hogy kizárólag az irányelv IV. mellékletében felsorolt anyagokat használják fel;
mivel úgy tűnik, hogy azon termékek használata esetén, amelyekhez a gyártók a Közösségen belül jelenleg betartott határértékek mellett önként adják hozzá e tápanyagokat, nem eredményezik azok túlzott bevitelét a csecsemők és a kisgyermekek élelmezése során; mivel a Bizottság figyelemmel fogja kísérni a helyzet jövőbeli alakulását, és szükség esetén megteszi a megfelelő intézkedéseket;
mivel az adalékanyagoknak a feldolgozott gabonaalapú élelmiszerek és bébiételek előállítása során történő felhasználására vonatkozó rendelkezéseket tanácsi irányelv fogja megállapítani;
mivel az élelmiszerek újabb összetevőinek használatát valamennyi élelmiszer vonatkozásában, horizontálisan egy külön intézkedés fogja szabályozni;
mivel ezen irányelv az e termékekkel kapcsolatos jelenlegi ismeretet tükrözi; mivel a tudományos és technikai fejlődésen alapuló újításokat engedélyező módosításokat a 89/398/EGK irányelv 13. cikkében megállapított eljárással összhangban hozzák meg;
mivel a szükséges mikrobiológiai feltételeket és a szennyezőanyagok megengedett legmagasabb határértékeit haladéktalanul megállapítják azon személyekre tekintettel, akik részére e termékek készülnek;
mivel a 89/398/EGK irányelv 7. cikke alapján az ezen irányelv hatálya alá tartozó termékekre a legutóbb a 93/102/EK bizottsági irányelvvel [2] módosított, a fogyasztók részére értékesítendő élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 79/112/EGK tanácsi irányelvben [3] megállapított általános szabályok vonatkoznak;
mivel ezen irányelvben elfogadják, és adott esetben kiszélesítik a fenti általános szabályok kiegészítéseit és az alóluk való kivételeket;
mivel az irányelv hatálya alá tartozó termékek jellege és rendeltetése különösképpen megkívánja az energia- és az alapvető tápanyagtartalmukat feltüntető tápértékjelölést; mivel másrészről a csecsemők egészségét könnyen veszélyeztető helytelen felhasználás megelőzése érdekében a felhasználás módját fel kell tüntetni a 79/112/EGK irányelv 3. cikke (1) bekezdésének 8. pontjában és 10. cikkében foglaltaknak megfelelően;
mivel, bár a kérdéses termékekkel szemben általában véve és az összes élelmiszerre vonatkozó szabályoknak megfelelően támaszthatók nem kifejezetten tiltott igények, az ilyen igényeknél figyelembe kell azonban venni, adott esetben, az összetétellel kapcsolatban ebben az irányelvben meghatározott kritériumokat;
mivel a 89/398/EGK irányelv 4. cikkével összhangban konzultáltak az élelmiszerügyi tudományos bizottsággal azon intézkedésekről, amelyek kihatással lehetnek a közegészségügyre;
mivel az ezen irányelvben megállapított intézkedések összhangban vannak az Élelmiszerügyi Állandó Bizottság véleményével,
ELFOGADTA EZT AZ IRÁNYELVET:
1. cikk
(1) Ezen irányelv a 89/398/EGK irányelv 4. cikke értelmében vett egyedi irányelv.
(2) Ezen irányelv hatálya alá a Közösség területén élő egészséges csecsemők és kisgyermekek sajátos igényeinek megfelelő, különleges táplálkozási célokat kielégítő élelmiszerek tartoznak, amelyek rendeltetésük szerint a csecsemőknek elválasztásuk során, valamint a kisgyermekek részére szokásos étrendjük kiegészítőjeként és/vagy azok normál élelmiszerek fogyasztására történő fokozatos átállásának céljából készülnek. Ide tartoznak:
a) a "feldolgozott gabonaalapú élelmiszerek", amelyek a következő négy csoportba sorolhatók:
i. egyszerű gabonafélék, amelyeket tejjel vagy más megfelelően tápláló folyadék hozzáadásával készítettek, illetve azokat így kell a fogyasztásra elkészíteni;
ii. hozzáadott magas fehérjetartalmú élelmiszert tartalmazó gabonafélék, amelyeket vízzel vagy más, fehérjét nem tartalmazó folyadékkal készítettek, illetve azokat így kell fogyasztásra elkészíteni;
iii. tészták, amelyeket forrásban lévő vízben vagy más megfelelő folyadékban történő kifőzést követően kell felhasználni;
iv. kétszersültek és kekszek, amelyeket vagy közvetlenül, vagy porítás után víz, tej vagy más alkalmas folyadék hozzáadásával kell felhasználni.
b) a "bébiételek", amelyek nem feldolgozott gabonaalapú élelmiszerek.
(3) Ezen irányelv nem vonatkozik a kisgyermekek részére szánt tejféleségekre.
(4) Ezen irányelv alkalmazásában:
- "csecsemő": minden tizenkét hónapnál fiatalabb gyermek,
- "kisgyermek": minden 1 és 3 éves kor közötti gyermek.
2. cikk
A tagállamok gondoskodnak arról, hogy az 1. cikkben említett termékeket csak akkor lehessen forgalomba hozni a Közösség területén, ha azok megfelelnek az ezen irányelvben megállapított szabályoknak.
3. cikk
A feldolgozott gabonaalapú élelmiszereket és bébiételeket kizárólag olyan anyagok felhasználásával állítják elő, amelyek az általánosan elfogadott tudományos adatok alapján megfelelnek a csecsemők és a kisgyermekek különleges táplálkozási igényeinek.
4. cikk
(1) A feldolgozott gabonaalapú élelmiszereknek meg kell felelniük az I. mellékletben az összetételre vonatkozóan meghatározott követelményeknek.
(2) A II. mellékletben felsorolt bébiételek összetételének meg kell felelniük az ott meghatározott követelményeknek.
5. cikk
A feldolgozott gabonaalapú élelmiszerekhez és bébiételekhez előállításuk során csak a IV. mellékletben felsorolt tápanyagokat lehet felhasználni. Ezen irányelv hatálybalépésétől számított 12 hónapon belül a már korábban meghatározott megengedett legmagasabb mértékek mellett adott esetben újabbakat állapítanak meg.
A fenti anyagokra vonatkozó tisztasági követelményeket egy későbbi időpontban állapítják meg.
6. cikk
A feldolgozott gabonaalapú élelmiszerek és bébiételek semmilyen anyagot nem tartalmazhatnak olyan mennyiségben, hogy az veszélyeztethesse a csecsemők és kisgyermekek egészségét. A szükséges megengedett legmagasabb mértékeket haladéktalanul megállapítják.
A mikrobiológiai követelményeket szükség szerint ugyancsak megállapítják.
7. cikk
(1) Az érintett termékek címkézése a 79/112/EGK irányelv 3. cikkében előírt adatok mellett a következő kötelező adatokat tünteti fel:
a) a megfelelő életkornak a megjelölése, amelytől kezdve a termék az összetételére, a halmazállapotára vagy egyéb sajátos jellemzőire való tekintettel a gyermeknek adható. A feltüntetett életkor egyetlen termék esetében sem lehet négy hónap alatti. A négy hónapos kortól ajánlott termékeken fel lehet tüntetni, hogy alkalmazásuk csak a fenti életkortól lehetséges kivéve, ha orvosi, táplálkozástudományi vagy gyógyszerész végzettségű független személyek, vagy más, anya- és gyermekgondozó szakemberek ettől eltérő tanácsot adnak;
b) a gluténtartalomra vagy a glutén hiányára vonatkozó információ, amennyiben hat hónap alatt van az a feltüntetett életkor, amelytől a terméket fel lehet használni;
c) a kJ-ban és kcal-ban kifejezett energiatartalom, valamint a fehérje-, szénhidrát- és zsírtartalom a termék kereskedelmi kiszerelésének megfelelően 100 g-ra vagy 100 ml-re és, adott esetben, a termék fogyasztásra ajánlott mennyiségére vetített számszerű formában kifejezve;
d) minden egyes ásványi anyagnak és vitaminnak az I. és a II. mellékletben meghatározott mértékhez igazodó átlagos mennyisége a termék kereskedelmi kiszerelésének megfelelően 100 g-ra vagy 100 ml-re és, adott esetben, a termék fogyasztásra ajánlott mennyiségére vetített számszerű formában kifejezve;
e) adott esetben az étel helyes elkészítésére vonatkozó tájékoztatás, valamint a használati útmutatások betartásának fontosságát hangsúlyozó felirat.
(2) A címkézésen a következőkre vonatkozó jelzések szerepelhetnek:
a) a IV. mellékletben felsorolt tápanyagok átlagos mennyisége, ha az ilyen nyilatkozat nem tartozik az (1) bekezdés d) pontjában foglalt rendelkezések alá, a termék kereskedelmi kiszerelésének megfelelően 100 g-ra vagy 100 ml-re és, adott esetben, a fogyasztásra ajánlott mennyiségre vetített számszerű formában kifejezve;
b) a számszerű információk mellett az V. mellékletben feltüntetett vitaminokra és ásványi anyagokra vonatkozó információk, a termék kereskedelmi kiszerelésének megfelelően 100 g-ra vagy 100 ml-re és, adott esetben, a fogyasztásra ajánlott mennyiségre vetített, az V. mellékletben meghatározott referenciaértékek százalékában feltéve, hogy a kiszerelt mennyiségek a referenciaértékek legalább 15 %-át elérik.
8. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1997. szeptember 30-ig megfeleljenek. Erről haladéktalanul tájékoztatják a Bizottságot.
E törvényi, rendeleti és közigazgatási rendelkezéseket úgy alkalmazzák, hogy azok:
- 1997. október 1-jéig lehetővé tegyék az ezen irányelvnek megfelelő termékek forgalmazását;
- 1999. március 31-től megtiltsák azon termékek forgalmazását, amelyek nem felelnek meg az ezen irányelvben foglaltaknak.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
9. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
10. cikk
Ennek az irányelvnek a tagállamok a címzettjei.
Kelt Brüsszelben, 1996. február 16-án.